Zwane nié nou beskikbaar oor bande met GuptasMosebenzi Zwane, minister van minerale hulpbronne Mosebenzi Zwane, minister van minerale hulpbronne, het Woensdag gesê hy is besig met kabinetsaangeleenthede en sal dus nie beskikbaar wees om deur LP’s gepols te word oor sy verhouding met die omstrede Gupta-familie nie. ANC LP’s het vroeg vanoggend gesê hulle sal Zwane roep om voor die parlement se portefeuljekomitee oor minerale hulpbronne te verskyn. Sahlulele Luzipho, voorsitter van die komitee, het gesê Zwane het die komitee in kennis gestel hy is besig met kabinetsverpligtinge, maar dat hy bereid is om op ŉ geleë tyd met die komitee te skakel. “Hy het laat weet hy is bereid om voor die komitee te verskyn solank dit nie met sy ander verpligtinge bots nie,” het Luzipho gesê. Cedric Frolick, die huisvoorsitter, het die komitee opdrag gegee om ondersoek in te stel na mediaberigte van Zwane se beweerde korrupte bande met die Guptas. Aantygings sluit onder meer in dat Zwane die Guptas se private straler gebruik het om van Switserland na Dubai te reis, dat die familie vir sy mediese onkoste betaal het en dat Zwane betrokke was in geldwassery en rampokkery tydens sy termyn as LUR vir landbou in die Vrystaat.